TFG แตกไลน์ขายซอส..!?
หุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ปรับตัวขึ้นแรลลี่ยาว 9 วันติด นับตั้งแต่ราคาหุ้นอยู่ที่ระดับ 3.20 บาท หรือคิดเป็นปรับเพิ่มขึ้น 25.62%
19 มิ.ย. 2562

สำนักข่าวรัชดา
หุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ปรับตัวขึ้นแรลลี่ยาว 9 วันติด นับตั้งแต่ราคาหุ้นอยู่ที่ระดับ 3.20 บาท หรือคิดเป็นปรับเพิ่มขึ้น 25.62%
ล่าสุดวานนี้ ลดดีกรีความร้อนแรงลงเล็กน้อย โดยปิดตลาดระดับ 4.02 บาท ราคาไม่เปลี่ยนแปลง เมื่อเทียบกับราคาปิดก่อนหน้า
ว่าแต่ TFG มีดีอะไรนะ.? ราคาถึงพุ่งแรงแซงทางโค้งซะขนาดนี้ ?
จะว่าไปแล้ว TFG เป็นหุ้นอีกหนึ่งตัวที่มีพัฒนาการน่าสนใจ !!
TFG เป็นหุ้นไก่ ๆ หมู ๆ ที่ย้อนไปในอดีตเคยติดโผหุ้นทำผลงานย่ำแย่ ปี 2558 ขาดทุนสุทธิถึง 1,574.31 ล้านบาท
กระทั่งปี 2559 TFG ดึง “เชิดศักดิ์ กู้เกียรตินันท์” ฉายานักการเงินมือทอง มากอบกู้วิกฤติ
โดยมีการปรับโครงสร้างธุรกิจครั้งใหญ่ ไล่ตั้งแต่การบริหารต้นทุน ลดค่าใช้จ่ายบริหาร เพิ่มประสุทธิภาพฟาร์มเลี้ยงไก่ สุกร โรงชำแหละและโรงงานอาหารสัตว์  บริหารความเสี่ยงราคาวัตถุดิบในประเทศและต่างประเทศอย่างระมัดระวัง
รวมถึงการแตกไลน์ไปทำไส้กรอกไก่ ไส้กรอกหมู ขาย..
สาเหตุที่ TFG คลอดโปรดักส์ใหม่ เพื่อบริหารจัดการทรัพยากรที่มีอยู่แล้วให้เกิดประโยชน์สูงสุด และลดความเสี่ยงของโปรดักส์ไก่และหมูที่ราคาผันผวนตามฤดูกาล
ส่งผลให้ผลประกอบการฟื้นตัวเป็นลำดับ
ดูได้จากปี 2559 พลิกกลับมามีกำไรสุทธิ 1,446.80 ล้านบาท จากรายได้รวม 20,779.59 ล้านบาท ปี 2560 มีกำไรสุทธิ 1,516.04 ล้านบาท จากรายได้รวม 25,913.12 ล้านบาท ปี 2561 กำไรสุทธิลดลงเหลือ 645.46 ล้านบาท จากรายได้ 28,411.35 ล้านบาท
ส่วนไตรมาส 1/62 ฟันกำไรสุทธิไปแล้ว 204.17 ล้านบาท เพิ่มขึ้น 284.34% จากช่วงเดียวกันของปีก่อนที่ขาดทุนสุทธิ 110.76 ล้านบาท และมีรายได้รวม 6,829.05 ล้านบาท เพิ่มขึ้น 2.30% จากช่วงเดียวกันของปีก่อนที่มีรายได้รวม 6,675.54 ล้านบาท
แหม๊… TFG กำลังรุ่ง แต่เชิดศักดิ์ ชิงลาออกไปนั่งแท่นบริหารบริษัท เอ็นพีพีจี (ประเทศไทย) จำกัด (มหาชน) หรือ NPPG ซะก่อนเมื่อปลายปี 61…มันน่าเสียใจจริง ๆ
ขณะที่พัฒนาการล่าสุดของ TFG คือทุ่มเงินกว่า 280 ล้านบาท เข้าซื้อกิจการบริษัท ฟูด เบลสซิ่ง (1988) จำกัด (เอฟบีซี) ซึ่งประกอบธุรกิจผลิตและจำหน่ายผลิตภัณฑ์ซอสและเครื่องปรุงรส ทั้งในประเทศ และต่างประเทศ
โดยเป็นการผลิตเพื่อขายเองภายใต้ 7 ตราสินค้า ได้แก่ ช้อนทอง, FBC, กุ๊กเอก, PQ, Matrix Fresh, เทนโช และรสไทยไทย และรับจ้างผลิต (OEM) ให้กับบริษัทต่าง ๆ มากกว่า 70 ตราสินค้า ทั้งในประเทศ และต่างประเทศ มีโรงงานผลิตอยู่ที่จังหวัดปทุมธานี
ถ้าไปดูไส้ในงบการเงินของเอฟบีซี จะเห็นว่า ณ สิ้นปี 2561 บริษัทมีหนี้สินเพียงแค่ 79.77 ล้านบาท แต่มีสินทรัพย์รวมสูงถึง 268.55 ล้านบาท
ส่วนรายได้รวมอยู่ที่ 381.61 ล้านบาท แต่…กลับมีกำไรสุทธิเบาบางแค่ 7 ล้านบาทเท่านั้น
บ่งบอกว่า เอฟบีซี ยังมีปัญหาเรื่องการบริหารจัดการต้นทุน
นั่นเท่ากับว่า TFG อาจยังไม่เห็นการได้กำไรจากเอฟบีซีในระยะสั้น
แต่…ระยะยาวเป็นการบริหารความเสี่ยง ลดผลกระทบจากราคาไก่และหมูตกต่ำ เข้ามาชดเชย
ทำให้งบการเงินของ TFG ไม่หวือหวามากนัก แต่จะโตแบบมีเสถียรภาพ
ติดทำเนียบหุ้นพื้นฐานแกร่งสตอรี่งามไปอีกหนึ่งตัว !!
…อิ อิ อิ…